Redakteursbrief: Die Amy-Leigh’s wat nooit gevind word nieSusan Lombaard, uitvoerende hoof van Maroela Media Foto: Noeleen Foster Die land is vandeesweek geruk deur die nuus van Amy-Leigh se ontvoering. Binne ure het Amy-Leigh ŉ huishoudelike naam in elke huis en kantoor geword. Ons en ons kinders, en sekerlik jy ook, het saam gebid vir haar veiligheid. Daardie nag onrustig geslaap, elke nou en dan wakker geskrik en gelê en bid teen die verskrikking wat die donkerkop-dogtertjie iewers op ŉ ander plek deurgaan. Want dit kon netsowel jou kind gewees het. Maar dit was nie, dit was iemand anders se kind. En sy is veilig gevind, ongeskonde, hoewel waarskynlik erg getraumatiseer. Ons sê ŉ dankie-gebed, bespiegel ŉ bietjie saam soos die intriges oor die ontvoering ontvou en verdiep, en vergeet van Amy-Leigh. Op 2 September, op dieselfde dag van Amy-Leigh se ontvoering, berig Soweto Urban dat die agtjarige Amahle Thabethe al 110 dae weg is sedert sy in Mei naby haar ouerhuis in Soweto deur ŉ onbekende man eenkant toe geroep is en toe verdwyn het. Amahle het ten minste nog ŉ naam, maar sy is deel van ŉ ander gemeenskap, so die nuus staan so ŉ bietjie verder van ons harte af, nie waar nie? Daar buite, hier in SA, is duisende Amy-Leigh’s en Amahle’s. Te midde van korrupsie, plaasaanvalle, xenofobiese geweld, armoede en ŉ magdom ander uitdagings in ons land is die woord “mensehandel” een wat selde opduik. Natuurlik is ons verlig dat Amy-Leigh gevind is, maar ons durf nie vergeet van die duisende Amy-Leigh’s en Amahle’s daar buite wat nog gered moet word nie. Volgens A21, ŉ internasionale, niewinsgedrewe organisasie wat hom beywer vir die bekamping van mensehandel en ook in SA werksaam is, is mensehandel die vinnigste groeiende kriminele aktiwiteit ter wêreld, en genereer dit R1 967 730 000 000 (gee dié een vir Zuma) per jaar. Slegs 1% van mensehandelslagoffers word gered. Mense – veral kinders en vroue – word verkoop vir prostitusie, pornografie, gedwonge arbeid, as kindersoldate en vir onwettige handel in organe. Dit gebeur hier in ons land ook, elke dag. In ons gemeenskap. Bron: A21 Hoekom weet ons dit nie? Want die kriminele is slim. Die slagoffers (en hul gesinne) is gewoonlik weerloos en naïef; arm en desperaat. Hulle word gelok met ŉ advertensie vir ŉ werksgeleentheid (43.4%), word verlei deur ŉ “kêrel” wat hulle aanlyn ontmoet het (9.6%), word mislei deur ŉ vals immigrasiebelofte (2.6%), of word verkoop deur ŉ familielid (dikwels hul eie ouers) of vriend wat hulle ŉ beter lewe iewers anders belowe het (19.8%). Slegs in 5.8% van mensehandelgevalle word die slagoffer brutaal ontvoer. Dwelmafhanklikheid wat slagoffers desperaat maak vir ŉ inkomste speel dikwels ŉ rol. Die slagoffer se familie is gewoonlik maar te bly dat hulle kind geholpe is aan ŉ goeie man of ŉ goeie werksgeleentheid iewers anders, en vra nie te veel vrae as hulle nooit weer van hom of haar hoor nie. Ons wil nie hierdie syfers hoor en verteer nie, reg? Ons het genoeg trauma om te verwerk en genoeg uitdagings om te bowe te kom. Maar miskien is mensehandel op ŉ vreemde manier een van die uitdagings in ons land waaraan ons wél iets kan doen. As ŉ mens na die syfers hierbo kyk, voel dit oorweldigend: waar begin ek? Dalk by die jong, potensiële slagoffertjies van mensehandel oor tien jaar van nou af. Die dogtertjie in jou kind se klas wat nooit lekker ruik nie, en wat dalk net nodig het te kom kuier en ŉ naweek in ŉ liefdevolle omgewing deur te bring. Die tienermeisie in jou tienerdogter se graad wat gespot word omdat sy arm is en ŉ puisiegesig het; wat nooit opkyk nie – wat dalk net ŉ drukkie of ŉ glimlag nodig het om te begin glo sy is iets werd. Sodat sy dit nie eendag vir die eerste keer by ŉ onbekende man met ŉ sak vol geld hoor nie. Ons kan so baie doen. Ons dien ŉ God van liefde, en sy opdrag aan ons is baie eenvoudig: Wees lief vir Hom en lief vir jou naaste. Wees net lief vir dié om jou wat swaarkry. Leer jou kinders liefhê en nie veroordeel nie. Leer hulle om hulle broodjies te deel, om maats wat sukkel met klaswerk te help, om die enetjie wie se arm gebreek is se tas te dra, om onwaarskynlike vriende te maak en hulle huis toe te nooi, om speelgoed weg te gee, om komplimente uit te deel, om weerlose maats teen boelies te beskerm. Jy, of jou kind, is dalk onwetend die volgende een wat ŉ Amy-Leigh of ŉ Amahle gaan red. Groetnis Susan Lombaard Uitvoerende hoof: Maroela Media Voetnota Hoe weet ek dat iemand moontlik die slagoffer van mensehandel is? As jy vermoed iemand is die slagoffer van mensehandel, moenie huiwer nie. Skakel die A21-krisislyn by 0800 222 777. (Bron: A21 Suid-Afrika)